text: Flest jyder i Folketinget
  09 oktober 2012 kl. 07.49
  Der er rigtigt mange jyder i Folketinget. Især Kolding er godt repræsenteret.
  Ugebrevet A4 har lavet en analyse af, hvor landets folketingsmedlemmer er vokset op og har gået i skole. 
  Den viser et klart flertal af jyder.
  Ifølge Ugebrevet A4 er Kolding den kommune i Danmark, som har flest folketingspolitikere pr. indbygger - ialt otte udaf kommunens 89.000 indbyggere. 
  Især Dansk Folkeparti er populært i Kolding. 
  Tre af de otte folketingsmedlemmer fra byen er valgt ind for Dansk Folkeparti.
  - Vores arbejde bliver taget seriøst, både på byrådsområdet og hos de politikere, der er valgt ind herfra, siger Gunner Nielsen, formand for Dansk Folkepartis lokalforening i Kolding, til Ugebrevet.
  - Selvfølgelig skal de ikke bare føre lokalpolitik i Folketinget, men det er klart, at når det er lokalt, så er det nemmere at komme i dialog med politikerne. For det første har de en interesse i området, men de har også mere indblik i det. Noget udefrakommende ikke har, siger Gunnar Nielsen.
  